**Legământ de credință**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cu mâna pe drapel îți jur credință,

Iubita mea cu trupul de albină

Și chiar dac-am să trec în neființă

Voi încerca în nopți cu lună plină

Să te iubesc sub tricolor, pe stemă

Am să-ți brodez lozinci cu fir de aur

Ori îți voi tatua în epidermă

O inimă străpunsă, că tezaur

Îmi ești (nu-l dau nici autorității,

Nici steagul patriei să-l decupeze

Golani din Piața Universității) –

Cei ce te vor, pot doar să te viseze.

- Cât de romantic eşti, te cred în stare

S-aşterni între noi doi un curcubeu,

Un pod de flori între Carpaţi şi mare,

Dar spune-mi ce ai face-n locul meu?

Tu căror munţi le-ai îmblânzi cu mâna

Sălbăticia aspră, relieful?

Cărui izvor i-ai adânci fântâna

În nopţi de vară, când mi-aşez ghergheful

Sub tâmple, să brodez un vis ferice,

Să-ţi jur a mia oară că-mi eşti drag,

Sub luna plină ce ne e complice,

De nu mă crezi fac legământ pe steag.

Ioan Grigoraș Liliana Trif